SL Uradni list Evropske unije C 222/9

Obvestilo uvoznikom v zvezi z uporabo sistema registriranih izvoznikov v okviru sheme splošnih tarifnih preferencialov Evropske unije

(2018/C 222/08)

V skladu z Uredbo (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1) Evropska unija državam v razvoju dodeljuje trgovinske preferenciale v okviru svoje sheme splošnih tarifnih preferencialov. V skladu s členom 33(2) navedene uredbe so pravila o poreklu v zvezi z opredelitvijo pojma izdelki s poreklom in z njimi povezani postopki ter metode upravnega sodelovanja določeni v carinski zakonodaji, in sicer v Delegirani uredbi Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (2) in Izvedbeni uredbi Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (3).

Z reformo pravil o poreklu sheme splošnih tarifnih preferencialov (GSP) leta 2010 je bil sprejet sklep o nadomestitvi sistema za potrjevanje porekla blaga s potrdilom OBRAZEC A s sistemom samopotrjevanja porekla blaga s strani registriranih izvoznikov (z uporabo „navedbe o poreklu“) od leta 2017. Novi sistem je bil poimenovan „sistem registriranih izvoznikov“ (sistem REX). V skladu z novo zakonodajo se izjave na računu za pošiljke, ki vsebujejo izdelke s poreklom, katerih skupna vrednost ne presega 6 000 EUR, nadomestijo z navedbami o poreklu, ki jih lahko sestavi kateri koli izvoznik.

Sistem REX se uporablja od 1. januarja 2017 za države ali ozemlja, upravičena do GSP. Vendar je bila v skladu s členom 79 Uredbe (EU) 2015/2447 vsem državam in ozemljem, upravičenim do GSP, ponujena možnost, da se sami odločijo, ali želijo začeti uporabljati sistem REX leta 2017, leta 2018 ali leta 2019. V vsakem primeru je bilo odobreno prehodno obdobje enega leta, ki se lahko podaljša za dodatnih šest mesecev po uradnem obvestilu države ali ozemlja, upravičenega do GSP, Evropski komisiji.

V prehodnem obdobju lahko pristojni organi v državah in ozemljih, upravičenih do GSP, za izvoznike, ki še niso registrirani, še naprej izdajajo potrdila o poreklu OBRAZEC A. Za tiste, ki so registrirani, se lahko uporablja le sistem REX.

Sistem REX se od 1. januarja 2017 uporablja za naslednje države ali ozemlja, upravičena do GSP: Angola, Burundi, Butan, Demokratična republika Kongo, Srednjeafriška republika, Komori, Kongo, Cookovi otoki, Džibuti, Etiopija, Mikronezija, Ekvatorialna Gvineja, Gvineja Bissau, Indija, Kenija, Kiribati, Laos, Liberija, Mali, Nauru, Nepal, otok Niue, Pakistan, Salomonovi otoki, Sierra Leone, Somalija, Južni Sudan, São Tomé in Principe, Čad, Togo, Tonga, Vzhodni Timor, Tuvalu, Jemen, Zambija.

Ob upoštevanju enoletnega prehodnega obdobja in možnosti, da se podaljša za šest dodatnih mesecev, naj bi vse zgoraj navedene države ali ozemlja, upravičena do GSP, uporabljala sistem REX od 1. julija 2018. Vendar je treba opozoriti, da lahko države ali ozemlja, upravičena do GSP, uporabljajo sistem REX le, če izpolnjujejo pogoje iz členov 70 in 72 Uredbe (EU) 2015/2447. Upravičene države ali ozemlja, ki do navedenega datuma ne bodo izpolnila teh pogojev, ne bodo mogla uporabljati sistema REX. Posledično ne bodo upravičena do ugodnosti preferencialov GSP od 1. julija 2018 in dokler ne izpolnijo pogojev. Podrobne informacije o datumih uporabe sistema registriranih izvoznikov s strani vseh držav ali ozemelj, upravičenih do GSP, je mogoče najti na spletni strani Europa (4). Subjekte se spodbuja, da na spletišču redno preverjajo, ali so zgoraj navedene države ali ozemlja, upravičena do GSP, upravičena do uporabe sistema REX.

Evropska komisija gospodarske subjekte Evropske unije obvešča, da se lahko od 1. julija 2018 za potrditev preferencialnega porekla blaga uporabljajo samo „navedbe o poreklu“ s strani izvoznikov, ki so registrirani v državah izvoznicah ali na ozemljih, upravičenih do GSP, ali s strani izvoznikov iz teh držav ali ozemelj, kadar skupna vrednost poslanih izdelkov s poreklom ne presega 6 000 EUR (5).

Preferenciali GSP bodo zato zavrnjeni v primeru, da je potrdilo OBRAZEC A, izdano po 1. juliju 2018, predloženo kot dokazilo o preferencialnem poreklu GSP. Preferenciali GSP bodo prav tako zavrnjeni v primeru, da se izjave na računu, izdane po 1. juliju 2018, predložijo kot dokazila o preferencialnem poreklu GSP za pošiljke, ki vsebujejo izdelke s poreklom, katerih skupna vrednost ne presega 6 000 EUR.

Subjektom, ki predložijo dokumentacijo o poreklu v Evropski uniji v okviru splošnega sistema preferencialov, se zato svetuje, da sprejmejo vse potrebne previdnostne ukrepe, da bi zagotovili, da bodo njihovi dobavitelji v zgoraj navedenih državah ali ozemljih, upravičenih do GSP, opozorjeni na spremembo postopka glede dokazil o preferencialnem poreklu in o posledicah v primeru, da je predloženo nepravilno potrdilo o poreklu (potrdilo OBRAZEC A ali izjava na računu).

Spletišče Europa vsebuje tudi seznam držav upravičenk do GSP, ki so v skladu s členom 79 Uredbe (EU) 2015/2447 Evropski komisiji uradno sporočile uporabo sistema REX od 1. januarja 2018 (6) ali od 1. januarja 2019 (7).

(1) UL L 303, 31.10.2012, str. 1.

(2) UL L 343, 29.12.2015, str. 1.

(3) UL L 343, 29.12.2015, str. 558.

(4) https://ec.europa.eu/taxation_customs/business/calculation-customs-duties/rules-origin/general-aspects-preferential-origin/arrangements-list/generalised-system-preferences/the_register_exporter_system_en

(5) Člena 92 in 93 ter Priloga 22–07 Uredbe (EU) 2015/2447.

(6) Te države upravičenke do GSP začnejo v celoti uporabljati sistem REX najpozneje 1.7.2019.

(7) Te države upravičenke do GSP začnejo v celoti uporabljati sistem REX najpozneje 1.7.2020.